अमृतसर। बहू भी बेटी होती है और बेटियां बेटों से किसी भी मामले में कम नहीं, बशर्ते समाज इस बात को समझे और उसी अनुसार व्यवहार करे, तो शायद बहू, बेटी और बेटी-बेटे में फर्क मिट जाए। इसी बात को छेहर्टा के जिंदरपाल सिंह गिल परिवार ने समझा और आज इस परिवार की बहू जज बनने में कामयाब रही। जीएनडीयू के लॉ विभाग की स्कॉलर रही हरमनदीप कौर ने पंजाब सिविल सर्विसेज ज्यूडिशियरी की परीक्षा पास कर जज बनने का अपना ही नहीं बल्कि मायके और ससुराल वालों का भी सपना साकार कर दिया है।
खालसा कॉलेज में की एलएलबी
जालंधर के रेशम सिंह की बेटी हरमनदीप कौर ने खालसा कॉलेज जालंधर से साल 2012 में एलएलबी की और फिर लाडोवाली स्थित जीएनडीयू के रीजनल कैंपस से एलएलएम। पढ़ाई के दौरान ही उनकी शादी छेहर्टा के रहने वाले जिंदरपाल के बेटे हरप्रताप सिंह गिल के साथ हुई। हरमन के मायके वाले किसानी से जुड़े हुए हैं, जबकि ससुराल वाले कारोबार से, लेकिन दोनों ही पक्ष बेटियों की पढ़ाई को लेकर काफी संजीदा हैं और उसके परिणामस्वरूप वह आज जज बनने में कामयाब रही।
नथिंग इज इंपासिबल
हरमनदीप बताती है कि बचपन से ही शौक था कि जज बनूंगी और लोगों को इंसाफ दिलाने के लिए काम करूंगी। पढ़ाई के दौरान शादी हुई, मगर फिर भी जज्बा कायम रहा। उनका कहना है कि लड़कियों के बारे में यह आम राय है कि शादी होने के बाद वह कुछ नहीं कर सकतीं, यानी शादी तक ही उनका कॅरिअर होता है, लेकिन यह सही नहीं है। उनका कहना है कि शादी के बाद ससुराल में पढ़ाई का सिलसिला जारी रहा। ससुर, पति आैर सास ने उनकी हौसला अफजाई की और आज मुकाम मिल गया। उनका कहना है कि इंसान अगर ठान ले तो कुछ भी कर सकता है। उनका कहना है कि दुनिया में असंभव नाम की कोई चीज नहीं है यानी नथिंग इज इंपासिबल।
सास जो बन गई मां
हरमन बताती हैं कि वह एलएलएम करने के बाद चंडीगढ़ कोचिंग के लिए गईं। साथ उनकी सास गुरविंदर कौर भी गईं। घर में तो पढ़ाई के आगे उनको कोई काम नहीं करने दिया जाता था। इसी तरह से चंडीगढ़ में करीब डेढ़ साल तक गुरविंदर कौर ने बहू को बेटी की तरह से देखभाल की और पढ़ाई के लिए प्रेरित करती रहीं। हरमन का कहना है कि समाज के लोगों को बेटी और बहू में फर्क नहीं समझना चाहिए, जिसे उनके ससुराल वालों ने कर दिखाया। वह अपनी सफलता के लिए पति व ससुर को भी श्रेय देती हैं। उनका कहना है कि हरेक औरत को ऐसा ही परिवार मिले।
hin_Deva bho_Deva hin_Deva kas_Deva hin_Deva hin_Deva hin_Deva